Reaguodama į finansų krizę, ES ėmėsi plataus masto bankų prudencinės sistemos reformos, kurios tikslas – didinti ES bankų sektoriaus atsparumą. Vienas iš pagrindinių šios reformos elementų buvo tarptautinių standartų, dėl kurių susitarta Bazelio bankų priežiūros komitete, ypač vadinamosios reformos pagal susitarimą „Bazelis III“, įgyvendinimas. Dėl šios reformos ES bankų sektorius pasitiko COVID-19 krizę pasirengęs galimam jos poveikiui. Vis dėlto, nors dabar bendras ES bankų kapitalo lygis vertinant vidutiniškai yra pakankamas, kai kurios iš problemų, nustatytų po finansų krizės, dar neišspręstos. Visų pirma, neišspręstos dvi pagrindinės problemos. Pirma, taikant numatytuosius metodus, pagal kuriuos bankai apskaičiuoja savo kapitalo reikalavimus (taikant vadinamuosius standartizuotus metodus), nepakankamai tiksliai atsižvelgiama į bankams kylančią riziką (t. y. tie metodai nepakankamai jautrūs rizikai įvertinti), todėl netinkamai apskaičiuojami (nustatomi pernelyg dideli arba pernelyg maži) kapitalo reikalavimai. O tai gali turėti neigiamos įtakos bankų veiklai. Antra, taikant sudėtingus metodus, kuriuos daugiausia leidžiama taikyti dideliems bankams (taikant vadinamuosius vidaus modelio metodus), esant panašiai arba net tokiai pat rizikai, apskaičiuojami labai skirtingi kapitalo reikalavimai. Dėl šios priežasties sunku palyginti skirtingų bankų kapitalo pakankamumo rodiklius ir mažiau pasitikima šiais rodikliais, todėl ir bankais, kurie taiko vidaus modelius. Be to, tam tikrų rūšių turto atveju trūksta pakankamai geros kokybės duomenų, kuriais remiantis būtų galima sukurti patikimą ir tvirtą kapitalo reikalavimų apskaičiavimo modelį. Todėl bankams, kurie tokių rūšių turtui taiko vidaus modelius, gali nepakakti kapitalo susijusiai rizikai padengti. Būtina ne tik pašalinti šiuos trūkumus užbaigiant pokrizinę reformą, dėl kurios susitarta tarptautiniu lygmeniu, – perėjimas prie tvaresnės ekonomikos taip pat kelia bankams riziką, kurią jie turės tinkamai valdyti, kad užtikrintų finansinį stabilumą. Tvaraus finansavimo strategijoje atkreiptas dėmesys į tai, kad į ES prudencinę sistemą reikia geriau integruoti su klimatu ir aplinka susijusią riziką. Vien šiuo metu nustatytų teisinių reikalavimų nepakanka siekiant paskatinti bankus sistemingai ir nuosekliai valdyti aplinkosauginę, socialinę ir valdymo (ASV) riziką. Kita sritis, į kurią reikėtų sutelkti dėmesį, yra tinkamas prudencinių taisyklių vykdymo užtikrinimas. Šiuo klausimu lemiamą vaidmenį atlieka priežiūros institucijos. Priežiūros institucijos turi turėti tam būtinas priemones ir įgaliojimus (pvz., įgaliojimus leisti įsteigti banką ir vykdyti banko veiklą, įgaliojimus tikrinti bankų valdymo tinkamumą arba už taisyklių pažeidimą jiems taikyti sankcijas). Nors ES teisės aktais užtikrinamas minimalus suderinimo lygis, valstybėse narėse taikomi labai skirtingi priežiūros priemonių rinkiniai ir procedūros. Dėl tokių skirtingų valstybių narių reguliavimo sistemos nuostatų apibrėžiant ir taikant tam tikrus įgaliojimus ir priemones, kuriais gali naudotis priežiūros institucijos, sunku užtikrinti vienodas sąlygas bendrojoje rinkoje ir kyla abejonių dėl patikimo ir apdairaus ES bankų valdymo bei jų priežiūros. Ši problema ypač opi įgyvendinant bankų sąjungą. Dėl 19 skirtingų teisės sistemų skirtumų Bendras priežiūros mechanizmas negali veiksmingai ir efektyviai atlikti savo priežiūros funkcijų. Be to, sprendžiant tą patį prudencinį klausimą, tarpvalstybinėms bankų grupėms tenka taikyti keletą skirtingų procedūrų, dėl to nepagrįstai išauga jų administracinės išlaidos. Rinkos drausmė yra kita svarbi priemonė. Kad investuotojai galėtų atlikti savo funkciją – stebėti bankų elgesį, jie turi turėti galimybę susipažinti su būtina informacija. Dėl dabartinių sunkumų, susijusių su galimybe susipažinti su prudencine informacija, rinkos dalyviai negali gauti jiems reikalingos informacijos apie bankų prudencinę padėtį. Dėl to galiausiai sumažėja bankų prudencinės sistemos veiksmingumas ir gali kilti abejonių dėl bankų sektoriaus atsparumo, visų pirma nepalankiomis sąlygomis.